Tres la victoria de Pelayo na batalla de Cuadonga (722) escontra los musulmanes establezse un pequeñu estáu nos montes asturianos que remanecería más tarde al Reinu d'Asturies. Esti territoriu nun s'establez como socesor del  reinu godu nun entamu, como la mitificación posterior defendiere, sinón como un caudiellaxe surdíu d'un movimientu de resistencia conxuntu de los astures y cántabros. La influyencia de los inmigrantes que veníen afuxendo d'al-Ándalus, dirá-y amestando tendencies gótiques al reinu asturianu. Otramiente, nes caberes dómines del reinu, nos Anales escritos na época d'Alfonso II, entá criticaba a los visigodos culpándolos de la perda d'Hispania pal cristianismu. Les cróniques, nes que ta güei basáu'l conocimientu de  la época, foron escrites toes en tiempos d'Alfonso III cuandu la influyencia ideolóxico goticista yera yá importante, son la Sebastaniense, Albeldense y Rotense. Asina, tratábase de cróniques sesgaes, impregnaes de providencialismu y goticismu. Amás gueten ensalar a los reis del llinax del duque Pedro de Cantabria (Alfonso III yera descendiente d'elli), frente a los reis que descendíen de Pelayu. Estes lluches ente los llinaxes cántabros y de Pelayo dieron llugar a una guerra civil col enfrentamientu ente  Ramiro I y Nepociano.